*Šis straipsnis apie lėktuvą, kuris dingo virš Indijos vandenyno. Apie Ukrainoje nukritusį lėktuvą skaitykite straipsnyje Malaizijos oro linijų skrydis 17.*

**Malaizijos oro linijų skrydis 370**| 9M-MRO – toks pats lėktuvas pateko į šį įvykį (2012 m.). |
| **Data** | 2014 m. kovo 8 d. |
| **Vieta** | nežinoma |
| **Aukų skaičius** | 227 keleiviai ir 12 įgulos narių |
| **Lėktuvas** | Boeing 777-200ER |
| **Avialinijos** | Malaizijos oro linijos |
|

Žinoma skrydžio trajektorija

Žuvusiųjų skaičius pagal pilietybę| Pilietybė | Skaičius |
| --- | --- |
| Australija Australija | 6 |
| Kanada Kanada | 2 |
| Kinijos Liaudies Respublika Kinija | 153 |
| Prancūzija Prancūzija | 4 |
| Indija Indija | 5 |
| Indonezija Indonezija | 7 |
| Iranas Iranas | 2 |
| Malajų Federacija Malaizija | 50 |
| Nyderlandai Nyderlandai | 1 |
| Naujoji Zelandija N. Zelandija | 2 |
| Rusija Rusija | 1 |
| Taivanas Taivanas | 1 |
| Ukraina Ukraina | 2 |
| Jungtinės Amerikos Valstijos JAV | 3 |
| Viso | **239** |

**Malaizijos oro linijų skrydis 370** (MH370/MAS370) – tarptautinis planuotas 2014 m. kovo 8 dienos skrydis iš Kvala Lumpūro į Pekiną. Reisą aptarnavo Boeing 777-200ER lėktuvas. Praėjus mažiau nei valandai nuo pakilimo oro skrydžių kontrolės centras gavo paskutinį signalą iš lėktuvo. Šiuo lėktuvu skrido 12 įgulos narių ir 227 keleiviai iš 15 pasaulio šalių.

Įvykio tyrimas
--------------

Iš karto tą pačią dieną buvo pradėti masiniai lėktuvo paieškos darbai Siamo įlankoje ir Pietų Kinijos jūroje. Kovo 12 d. paieškos darbai buvo pradėti Andamanų jūroje, o vėliau ir pietų Sumatroje, Indijos vandenyne.

Kovo 15 d. tyrėjai paskelbė, kad yra didelė tikimybė, jog lėktuvas po paskutinio signalo nusiųsto oro skrydžių kontrolės centrui pasuko į vakarus palei Malakos pusiasalį. Dar kelias valandas po to lėktuvas siuntė signalus palydovams. Šalies ministras pirmininkas Najib Tun Razak pranešė, jog palydovų duomenys rodo, kad lėktuvo ryšio davikliai buvo išjungti.

Kovo 18 d. paieškos darbuose dalyvavo 26 šalys, išplėtus juos iki Kazachstano-Turkmėnijos sienų su Tailandu ir pietine Indonezijos puse.

Kovo 20 d. Australijos ministras pirmininkas Tony Abbott paskelbė, kad ištyrus jų palydovų duomenis, Indijos vandenyne atrado du į nuolaužas panašius objektus, vienas kurių buvo apie 24 m ilgio. Į numanomą vietą buvo nusiųsti Australijos Lockheed P-3 Orion ir Boeing P-8 Poseidon lėktuvai bei HMAS Success (OR 304) laivas.

Kovo 24 d. pasirodė dar daugiau palydovinių duomenų apie galimas nuolaužas Indijos vandenyne. Tą pačią dieną Malaizijos pareigūnai, remdamiesi Jungtinės Karalystės palydovinės įmonės „Inmarsat" duomenimis, paskelbė, kad lėktuvas tikrai nukrito Indijos vandenyne ir jokių išgyvenusių negali būti.  Nei vienoje minėtoje vietoje nebuvo rasta jokių lėktuvo nuolaužų.

Balandžio pradžioje Indijos vandenyno pietuose pradėtos lėktuvo paieškos naudojant povandeninius signalų ieškiklius. Balandžio 5 d. Kinijos laivas pranešė gavęs du pulsuojančius 37,5 kHz stiprumo signalus, tikėtina, iš lėktuvo juodosios dėžės. Kitą dieną signalą pagavo ir Australijos karinio laivyno laivas „Ocean Shield". 

Per kitą savaitę iki balandžio 15 d. nei vieno signalo nebuvo aptikta.

2014 m. spalio 5 d. pradėtos povandeninės lėktuvo pėdsakų paieškos, trukusios iki 12 mėnesių ir kainavusios 41 milijoną eurų. Nepaisant didžiausių ir brangiausių paieškos darbų aviacijos istorijoje, iki pat 2015 m. liepos 29 d. nieko nebuvo rasta.

2016 m. lapkričio 2 d. Australijos aviacijos saugumo tarnybos pateiktose išvadose teigiama, kad ištyrus rastą lėktuvo sparno dalį nustatyta, jog užsparniai buvo neutralioje pozicijoje, tad galimam lėktuvo nusileidimui nebuvo pasiruošta.

2017 m. sausio 17 d. visos lėktuvo paieškos Indijos vandenyne buvo sustabdytos. Po paieškų, vykusių 120 000 kvadratinių kilometrų teritorijoje, pasiekti reikiamų rezultatų nepavyko.

2018 m. sausį Nyderlandų įmonė „Fugro" kartu su JAV „Ocean Infinity" suplanavo naujas lėktuvo paieškas 25 000 km2 teritorijoje. Vėliau paieškos teritorija išplėsta iki 48 500 km2. 2018 m. birželio 9 d. šios paieškos oficialiai buvo sustabdytos. Tyrimų metu gauta informacija bei vandenyno dugno duomenys buvo perduoti nevyriausybinei kompanijai „Nippon Foundation". 2022 m. kovą „Ocean Infinity" teigė, planuojantys pratęsti paieškas 2023 ir 2024 m.

2024 m. kovą, praėjus 10 metų po lėktuvo dingimo, Malaizijos vyriausybė patvirtinto planus tartis su Australija ir „Ocean Infinity" kompanija dėl naujų orlaivio paieškų.

Lėktuvo nuolaužų atradimas
--------------------------

Nuo 2015 m. liepos 29 iki 2016 m. rugpjūčio 26 d. buvo atrasta virš 20 lėktuvo dalių, iš kurių dauguma patvirtintos, esančios nuo dingusio lėktuvo. Nuolaužos rastos prie Reunjono salos, Madagaskaro, Mauricijaus ir įvairių vietų rytų Afrikos pakrantėje.

2015 m. liepos 29 d. Indijos vandenyno Reunjono salos pakrantėje rasta, kaip manoma, Boeing 777 lėktuvo dešiniojo sparno dalis. Ši dalis rasta apie 4 000 km nuo artimiausios paieškų zonos. Aviacijos ekspertų teigimu, yra didelė tikimybė, kad ši dalis yra nuo Boeing 777 lėktuvo. Siekiant tuo įsitikinti, dalis buvo išsiųsta į Prancūziją profesionaliems tyrėjams.

2015 m. rugpjūčio 5 d. Malaizijos premjeras patvirtino, kad rastos nuolaužos yra nuo MH370 Boeing 777-200ER lėktuvo.

Lėktuvas
--------

Šiam skrydžiui buvo naudojamas Boeing 777 lėktuvas. Tai buvo 404-tas Boeing kompanijos pagamintas šios klasės lėktuvas. Šioms avialinijoms naujas lėktuvas buvo pristatytas 2002 m. gegužės 31 d. Toks lėktuvas turi Rolls-Royce Trent 800 tipo variklius ir jame telpa 282 keleiviai. Šis konkretus lėktuvas iš viso atliko apie 53 460 valandų skrydžius ir iki šiol neturėjo jokių sutrikimų. Paskutinis lėktuvo techninis patikrinimas buvo atliktas 2014 m. vasario 23 d.

Lėktuvas vežė 221 kg ličio baterijų (tokios baterijos yra sukėlusios gaisrų) ir 2 232 kg nežinomo krovinio kuris kraunant lėktuvą niekaip nebuvo deklaruotas.

Šaltiniai
---------

1. ↑  Malaysia Airlines MH370: Last communication revealed
2. ↑  Malaysia Airlines Flight MH370: Oil slicks in South China Sea ‘not from missing jet’, officials say
3. ↑  Radar Suggests Jet Shifted Path More Than Once
4. ↑  Crash: Malaysia B772 over Gulf of Thailand on Mar 8th 2014, aircraft missing, high degree of certainty: deliberate action
5. ↑  Number of countries in SAR operations increases to 26
6. ↑  Missing plane: Debris sighting is best new lead
7. ↑  Missing flight MH370 lost in southern Indian Ocean, says Malaysian PM
8. ↑  Malaysian prime minister: Missing flight MH370 ‘ended in Indian Ocean and no one on board survived’
9. ↑  Chinese patrol ship picks up signal in Indian Ocean
10. ↑  MH370: Another pulse signal detected on Sunday Archyvuota kopija 2014-04-07 iš Wayback Machine projekto.
11. ↑  Transcript of Press Conference, 14 April 2014
12. ↑  Malaysia jet passengers likely suffocated, Australia says Archyvuota kopija 2014-07-07 iš Wayback Machine projekto.
13. ↑  Search for MH370 to be most expensive in aviation history
14. ↑  MH370 – Search and debris examination report Archyvuota kopija 2022-10-08 iš Wayback Machine projekto.
15. ↑  MH370 Joint Communique
16. ↑  „MH370 Operational Search Update #1" (PDF). *oceaninfinity.com*. Government of Malaysia. Suarchyvuotas originalas (PDF) 2018-02-08. Nuoroda tikrinta 2018-02-15.
17. ↑  „MH370: Ocean Infinity search ends amid calls for new disclosures and further investigation". 2018-06-08. Nuoroda tikrinta 2018-07-30.
18. ↑  „Ocean Infinity Donates Data to Seabed Mapping Project". 2018-06-21. Nuoroda tikrinta 2018-07-30.
19. ↑  „Ocean Infinity donates 120,000 square kilometres of data from search for missing Malaysian airliner to The Nippon Foundation-GEBCO Seabed 2030 Project" (PDF). Nippon Foundation. 21 June 2018. Suarchyvuotas originalas (press release) 2018-06-22. Nuoroda tikrinta 2018-06-22.
20. ↑  Thomas, Geoffrey (2022-03-06). „Ocean Infinity commits to new search for MH370 in 2023 or 2024". *Airline Ratings* (Australijos anglų). Nuoroda tikrinta 2022-03-22.
21. ↑  Azhar, Danial; Leong, Mandy (2024-03-03). „Malaysia says MH370 search must go on, 10 years after plane vanished". *Reuters* (anglų). Suarchyvuota iš originalo 2024-03-03. Nuoroda tikrinta 2024-03-04.
22. ↑  Nazzaro, Miranda (2024-03-03). „Malaysia signals it may revive search for missing flight MH370, a decade later". *The Hill* (amerikiečių anglų). Suarchyvuota iš originalo 4 March 2024. Nuoroda tikrinta 2024-03-04.
23. ↑  *‘The search must go on’: Malaysian government ‘committed’ to finding MH370*. Nuoroda tikrinta 4 kovo 2024
24. ↑  SUMMARY OF POSSIBLE MH370 DEBRIS RECOVERED (Updated 14 October 2016) Archyvuota kopija 2016-10-23 iš Wayback Machine projekto.
25. ↑  MH370 search: Reunion debris to be tested in France
26. ↑  MH370 Probe: Part Number on Debris from Indian Ocean Consistent With 777, Official Says
27. ↑  Malaysia says more plane debris recovered on Reunion Island
28. ↑  Boeing 777 MSN 28420
29. ↑  Missing MAS 777–200 had no major prior incidents
30. ↑  MAS 777 underwent maintenance in Feb
31. ↑  Mystery of lithium ion batteries in flight MH370 disappearance